BG Официален вестник на Европейския съюз C 88/26

Известие за започване на частично временно преразглеждане на антидъмпинговите мерки за вноса на отгледана в рибовъдни стопанства сьомга с произход от Норвегия

(2007/C 88/10)

Комисията получи заявление за частично временно преразглеждане съгласно член 11, параграф 3 от Регламент (ЕО) № 384/96 на Съвета за защита срещу дъмпингов внос на стоки от страни, които не са членки на Европейската общност („основен регламент“) (1).

1. Заявление за преразглеждане

Заявлението е подадено от следните държави-членки: Италия, Литва, Полша, Португалия и Испания („заявители“).

2. Продукт

Продуктът, подлежащ на преразглеждане, е отгледана в рибовъдни стопанства сьомга (различна от дива), независимо дали е или не е под формата на филе, прясна, охладена или замразена с произход от Норвегия („разглежданата стока“), понастоящем класифицирана с кодове по КН ex 0302 12 00, ex 0303 11 00, ex 0303 19 00, ex 0303 22 00, ex 0304 19 13 и ex 0304 29 13. Кодовете по КН са посочени само за информация.

3. Съществуващи мерки

Мерките, понастоящем в сила, са окончателно антидъмпингово мито, наложено с Регламент (ЕО) № 85/2006 на Съвета (2) върху вноса на отгледана в рибовъдни стопанства сьомга с произход от Норвегия.

4. Основания за преразглеждане

Заявителите предоставят prima facie доказателства, че, що се отнася до вноса на отгледана в рибовъдно стопанство сьомга от норвежки фирми, различни от Nordlaks Oppdrett AS, обстоятелствата, на основата на които са установени вече съществуващите мерки, са се променили и че тези промени са с дълготраен характер.

Заявителите твърдят и предоставят prima facie доказателства, че сравнението между конструираната нормална стойност и експортните цени за норвежките фирми, различни от Nordlaks Oppdrett AS, е възможно да доведе до редуциране на дъмпинга значително под нивото на настоящите мерки. По тази причина трайното прилагане на мерките на съществуващите нива вече не е необходимо, за да се компенсира дъмпинга.

5. Процедура за определяне на дъмпинга

Като установи, след обсъждане с Консултативния комитет, че съществуват достатъчно доказателства за започване на частично временно преразглеждане, с настоящето Комисията започва преразглеждане, ограничено до дъмпинг, в съответствие с член 11, параграф 3 от основния регламент, за всички норвежки фирми, различни от Nordlaks Oppdrett AS.

Разследването ще направи оценка на нуждата от продължаване, премахване или изменение на съществуващите мерки.

(a) Подбор на представителна извадка

Предвид значителния брой страни, участващи в процедурата, Комисията може да реши да направи представителна извадка в съответствие с член 17 от основния регламент.

Обемът информация, изискан в точки 5 a), i) и 5 a), ii) по-долу, трябва да бъде предоставен на базата на партиди цели риби (БПЦР), която трябва да се прилага последователно за цялата предоставена информация. В добавка, списъкът с обменните курсове, ако такива са налице, също трябва да бъде предоставен.

i) Представителна извадка за износители/производители от Норвегия

За да може Комисията да реши дали вземането на извадка е необходимо и ако е, да подбере извадка, от всички износители/производители или представители, действащи от тяхно име, се изисква да се свържат с нея и да предоставят следната информация за своята фирма или фирми в рамките на срока, определен в точка 6, буква б), i) във формата, посочен в точка 7:

— име, адрес, имейл адрес, номер на телефон и на факс, лице за контакт,

— оборот в местна валута и обем в кг на разглежданата стока, продадена за износ в Общността в периода от 1 януари 2006 г. до 31 декември 2006 г. (период на разследване — „ПР“),

— оборот в местна валута и обем на продажбите в кг на разглежданата стока, продадена на вътрешния пазар в периода от 1 януари 2006 г. до 31 декември 2006 г. (период на разследване — „ПР“),

— дали фирмата има намерение да поиска индивидуален марж (3) (индивидуалният марж може да бъде поискан само от производители),

— точните дейности на фирмата, отнасящи се до производството на разглежданата стока, обема продукция в кг на разглежданата стока, капацитета на производство, както и инвестициите по отношение на капацитета на производство (т.е. реколтата) през периода от 1 януари 2006 г. до 31 декември 2006 г. (период на разглеждане — „ПР“)

— наименованията и точната дейност на всички свързани фирми (4), участващи в производството и/или продажбите (износ и/или вътрешни) на разглежданата стока, и съответните стойности на обема им на производство (т. е. реколтата), включени в горепосочения обем,

— всяка друга подходяща информация, която би могла да бъде полезна на Комисията при подбора на извадката.

Предоставяйки горепосочената информация, фирмата дава съгласието си за евентуалното й включване в представителната извадка. Ако фирмата е избрана да участва в извадката, тя следва да попълни въпросник и да приеме проверка на място за достоверността на дадените отговори. Ако фирмата посочи, че не е съгласна с евентуалното си включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

За да получи информацията, която смята за необходима при подбора на извадката за износители/производители, Комисията допълнително ще се свърже с властите на страната износител, както и с всички известни сдружения на износители/производители.

ii) Представителна извадка за вносители

За да може Комисията да реши дали представянето на извадка е необходимо и ако е, да подбере извадка от всички вносители или представители, действащи от тяхно име, се изисква те да се свържат с нея и да предоставят следната информация за своята фирма или фирми в рамките на срока, определен в точка 6, буква б), i) и във формата, посочен в точка 7:

— име, адрес, имейл адрес, номер на телефон и на факс, лице за контакт,

— целият оборот на фирмата в еуро за периода от 1 януари 2006 г. до 31 декември 2006 г. (период на разследване — „ПР“),

— общ брой служители,

— точните дейности на фирмата, отнасящи се до производството на разглежданата стока,

— обем в кг и стойността в еуро на вноса и препродажбата извършена на пазара на Общността за периода от 1 януари 2006 г. до 31 декември 2006 г., (период на разследване — „ПР“) на внесената разглеждана стока с произход от Норвегия,

— имената и точните дейности на всички свързани фирми (5), участващи в производството и/или продажбите на разглежданата стока,

— всяка друга подходяща информация, която би могла да бъде полезна на Комисията при подбора на извадката.

Предоставяйки горепосочената информация, фирмата дава съгласието си за евентуалното й включване в извадката. Ако фирмата е избрана да участва в извадката, тя следва да попълни въпросник и да приеме проверка на място за достоверността на дадените отговори. Ако фирмата посочи, че не е съгласна с евентуалното й включване в извадката, това ще се тълкува като неоказване на съдействие при разследването. Последиците от неоказване на съдействие са посочени в точка 8 по-долу.

С цел получаване на информацията, която смята за необходима за подбора на извадката за вносители, Комисията допълнително ще се свърже с някои известни асоциации на вносители.

iii) Окончателен подбор на представителните извадки

Всички заинтересовани страни, желаещи да изпратят каквато и да е подходяща информация, отнасяща се до подбора на извадката, следва да го направят в рамките на срока, посочен в точка 6, буква б), ii).

Комисията възнамерява да направи окончателния подбор на извадките след консултация със заинтересованите страни, изразили желание да бъдат включени в тях.

Фирмите, включени в извадката, следва да попълнят въпросник в рамките на срока, посочен в точка 6, буква б), iii), и са длъжни да съдействат в рамките на разследването.

Ако няма необходимото съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Заключение, направено въз основа на налични факти, може да бъде по-малко благоприятно за засегнатите страни, както е пояснено в точка 8.

б) Въпросници

За да получи информацията, която счита за необходима за разследването си, Комисията ще изпрати въпросници до износителите/производители от представителната извадка за Норвегия, до всяка известна асоциация на износители/производители, до вносителите от представителната извадка, до всяка асоциация на вносители, която е участвала в процедурите, довели до налагането на съществуващите мерки, както и до органите на засегнатата страна износител.

Износителите/производители в Норвегия, искащи индивидуален марж, с оглед на прилагането на член 17, параграф 3 и член 9, параграф 6 от основния регламент, трябва да предадат попълнения въпросник в срока, определен в точка 6, буква a), ii) от настоящото известие. Поради тази причина, те трябва да изискат въпросник в срока, определен в точка 6, буква a), i). Все пак тези страни трябва да имат предвид, че ако представителната извадка се прилага към производители/износители, Комисията може да прецени да не изчислява индивидуален марж за тях, ако броят на износителите или производителите е толкова голям, че извършването на индивидуална проверка неоправдано би утежнило и би възпрепятствало навременното приключване на разследването.

в) Събиране на информация и провеждане на изслушвания

Всички заинтересовани страни се приканват с настоящето да обявят становищата си, да предоставят информация, несъдържаща се в отговорите на въпросника, и да предоставят доказателства в тяхна подкрепа. Тази информация и доказателствата в нейна подкрепа следва да бъдат предадени на Комисията в рамките на срока, посочен в точка 6, буква a), ii).

В допълнение, Комисията може да изслуша заинтересованите страни, при условие че подадат заявление, доказващо, че са налице особени причини, поради които следва да бъдат изслушани. Заявлението следва да бъде подадено в рамките на срока, посочен в точка 6, буква а), iii).

6. Срокове

a) Общи рамки на срока

i) Как страните да изискат въпросник

Всички заинтересовани страни трябва да изискат въпросник във възможно най-кратък срок, но не по-късно от датата на изтичане на 15-дневния срок след публикуването на настоящото известие в Официален вестник на Европейския съюз.

ii) Как страните да се представят, да предоставят попълнен въпросник и всяка друга подходяща информация

Всички заинтересовани страни, ако техните изложения трябва да се вземат предвид по време на разследването, трябва да се представят като се свържат с Комисията, представят възгледите си и предадат попълнените въпросници, или всяка друга информация, в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание и върху факта, че упражняването на повечето процедурни права, изложени в основния регламент, зависи от представянето на страните в рамките на гореспоменатия период.

Фирмите, избрани като представителна извадка, трябва да подадат попълнени въпросници в рамките на срока, определен в точка 6, буква б), iii).

iii) Изслушване

Всички заинтересовани страни могат да поискат и изслушване от страна на Комисията в рамките на същия 40-дневен срок.

б) Определени рамки на срока, свързан с представителната извадка

(i) Информацията, уточнена в точки 5, буква а), i) и 5, буква а), ii) трябва да достигне до Комисията в рамките на 15 дни от датата на публикуване на настоящото известие в Официален вестник на Европейския съюз, при условие че Комисията възнамерява да се консултира със заинтересованите страни, които са изразили желание да бъдат включени в представителната извадка за нейната окончателна селекция в рамките на периода от 21 дни от публикуването на настоящото известие в Официален вестник на Европейския съюз.

(ii) Всякаква друга информация, свързана с подбора на извадката, както е посочено в точка 5, буква а), iii), трябва да достигне до Комисията в рамките на периода от 21 дни от публикуването на настоящото известие в Официален вестник на Европейския съюз.

(iii) Попълненият от страните, участвали в представителната извадка, въпросник трябва да достигне до Комисията в рамките на 37 дни от нотифицирането на тяхното включване в представителната извадка.

7. Коментари, подадени в писмена форма, отговори на въпросника и кореспонденция

Всички предоставяния и искания, направени от заинтересованите страни, трябва да са в писмен вид (не в електронен формат, освен ако не е посочено друго) и трябва да съдържат име, адрес, имейл адрес, номера на телефон или на факс на заинтересованата страна. Всички коментари в писмен вид, включително информацията изискана в настоящото известие, отговори на въпросника и кореспонденция, предоставена от заинтересованите страни на принципа на поверителност на информацията, ще бъдат отбелязани с „Ограничено“ (6) и, в съответствие с член 19, параграф 2 от основния регламент, ще бъдат съпроводени с неконфиденциална версия, която ще бъде отбелязана със „ЗА ПРОВЕРКА ОТ СТРАНА НА ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office: J-79 5/16 B-1049 Brussels Факс: (32-2) 295 65 05

8. Неоказване на съдействие

В случаите, когато заинтересована страна откаже достъп до или не предостави необходимата информация в срок, или сериозно възпрепятства разследването, в съответствие с член 18 от основния регламент, констатации, положителни или отрицателни, могат да се правят на основата на наличните факти.

Ако се установи, че заинтересована страна е предоставила невярна или подвеждаща информация, тази информация няма да бъде взета под внимание, а съгласно член 18 от основния регламент наличните факти могат да бъдат използвани. Ако заинтересована страна не оказва съдействие или оказва частично съдействие и при употреба на наличните факти, резултатът може да бъде по-малко благоприятен за дадената страна, отколкото ако тя е оказала съдействие.

9. Програма на разследването

Припомня се, че започването на междинно преразглеждане, подобно на това, означава единствено, че Комисията ще започне разследване дали мерките, в настоящия им вид, са подходящи. Ето защо започването на настоящото преразглеждане по никакъв начин не обуславя изхода от разследването. Съществуващите мерки ще останат в сила през целия период на настоящото разследване, което ще бъде завършено в съответствие с член 11, параграф 5 от основния регламент, в рамките на 15 месеца от датата на публикуването на настоящото известие в Официален вестник на Европейския съюз.

(1) OВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 на Съвета (ОВ L 340, 23.12.2005 г., стр. 17).

(2) OВ L 15, 20.1.2006 г., стр. 1.

(3) Индивидуален марж може да бъде поискан съгласно член 17, параграф 3 от основния регламент за фирми, различни от подбраните в представителната извадка.

(4) За смисъла на „свързани фирми “направете справка с член 143 от Регламент (ЕИО) № 2454/93 на Комисията от 2 юли 1993 г., който определя разпоредбите за изпълнението на Регламент (ЕИО) № 2913/92 на Съвета, установяващ Митническия кодекс на Общността (ОВ L 253, 11.10.1993 г., стр. 1).

(5) За смисъла на „свързани фирми“ направете справка с член 143 от Регламент (ЕИО) № 2454/93 на Комисията.

(6) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (OВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на Световната търговска организация за прилагането на член VI на Общото споразумение за митата и търговията, 1994 г. (Антидъмпингово споразумение).